แก้ปมขรก.ขึ้นให้20%
ลุยปรับโครงสร้างเงินเดือนข้าราชการ 54 วุฒิการศึกษา ปริญญาตรีปรับฐานเงินเดือนสูงสุด 20% ใช้งบเพิ่มอีก 8,000 ล้านบาท
17 ต.ค. 2554

ลุยปรับโครงสร้างเงินเดือนข้าราชการ 54 วุฒิการศึกษา ปริญญาตรีปรับฐานเงินเดือนสูงสุด 20% ใช้งบเพิ่มอีก 8,000 ล้านบาท 
นายนนทิกร กาญจนะจิตรา เลขาธิการคณะกรรมการข้าราชการพลเรือน (ก.พ.) เปิดเผยว่า ได้หารือกับนายธีระชัย ภูวนาถนรานุบาล รมว.คลัง เกี่ยวกับการปรับโครงสร้างอัตราเงินเดือนข้าราชการทั้งระบบ เพื่อเยียวยาข้าราชการที่รับราชการมาก่อนและมีเงินเดือนเกิน 1.5 หมื่นบาท รวมทั้งข้าราชการที่จบการศึกษาระดับปริญญาโทเอก วุฒิ ปวช.และ ปวส.ด้วย โดยเห็นชอบร่วมกันว่าจะปรับเงินเดือนให้ข้าราชการปริญญาตรีในอัตราสูงสุด 20% คาดว่าจะใช้งบเพิ่มเติมอีก 8,000 ล้านบาท
“การปรับโครงสร้างเงินเดือนปีแรก ผู้จบปริญญาตรีจะปรับเงินเดือนเพิ่มขึ้น 20% จากฐานเงินเดือนเดิม 9,100 บาทต่อเดือน หรือเพิ่มเป็น 1.1 หมื่นบาทต่อเดือน ส่วนผู้จบปริญญาโท จะได้ปรับอัตราเงินเดือนเพิ่มเป็น 1.53 หมื่นบาท ขณะที่ข้าราชการที่รับราชการไม่เกิน 10 ปี จะได้รับการปรับเงินเดือนในอัตราลดหลั่นลงมา และผู้ที่รับราชการเกิน 10 ปี จะไม่ได้รับการปรับขึ้นเงินเดือน แต่จะใช้วิธีเพิ่มเพดานเงินเดือนแทน” นายนนทิกร กล่าว
ทั้งนี้ การปรับโครงสร้างบัญชีเงินเดือนข้าราชการจะมีการปรับ 2 ครั้ง คือ ปรับครั้งแรกในปีงบประมาณ 2555 และครั้งที่ 2 ในปีงบประมาณ 2556 โดยจะปรับโครงสร้างอัตราเงินเดือนข้าราชการทั้งระบบทั้ง 54 วุฒิการศึกษา โดยวิชาชีพสถาปัตยกรรม เภสัชกร แพทย์ จะได้รับการปรับอัตราเงินเดือนมากกว่าวุฒิการศึกษาอื่นๆ
นายนนทิกร ระบุว่า การปรับเงินเดือนข้าราชการทั้งระบบปีงบ 2555 จะใช้งบเพิ่มเติมอีก 8,000 ล้านบาท จากที่คณะรัฐมนตรี (ครม.) ได้อนุมัติงบปี 2555 วงเงิน 1.8 หมื่นล้านบาท ไปก่อนหน้านี้ สำหรับการเพิ่มค่าครองชีพชั่วคราว ขณะที่การปรับโครงสร้างอัตราเงินเดือนข้าราชการรอบ 2 ในปีงบประมาณ 2556 เป็นการปรับโครงสร้างอัตราเงินเดือนข้าราชการให้มีฐานเงินเดือนปริญญาตรีขั้นต่ำ 1.5 หมื่นบาทต่อเดือน จะใช้งบประมาณอีก 1.5 หมื่นล้านบาท 
อย่างไรก็ตาม การปรับโครงสร้างเงินเดือนดังกล่าว จะต้องนำเสนอให้นายกิตติรัตน์ ณ ระนอง รองนายกรัฐมนตรีและ รมว.พาณิชย์ ซึ่ง ครม.มอบหมายให้รับผิดชอบเรื่องนี้ หากนายกิตติรัตน์เห็นชอบ ก็จะเสนอเรื่องคณะกรรมการ ก.พ. และเสนอให้ ครม.อนุมัติต่อไป จากนั้นจะเสนอต่อรัฐสภาเพื่อแก้กฎหมายภายในเดือน ก.พ. 2555 เพราะเป็นการปรับเพิ่มอัตราเงินเดือนเกินกว่า 10% และให้มีผลย้อนหลังเป็นวันที่ 1 ม.ค. 2555
“การปรับโครงสร้างเงินเดือนข้าราชการทั้งระบบรอบแรก เชื่อว่าข้าราชการทุกคนจะพอใจ แต่ในสถานการณ์ที่ต้องมีการตัดงบประมาณปี 2555 ไปใช้ฟื้นฟูเหตุการณ์หลังน้ำลด จึงไม่แน่ใจว่าจะได้รับจัดสรรตามที่เสนอหรือไม่” เลขาธิการ ก.พ. ชี้แจง
แหล่งข่าวจากกระทรวงการคลัง เปิดเผยว่า การเยียวยาข้าราชการและบุคลากรภาครัฐที่มีเงินเดือนมากกว่า 1.5 หมื่นบาท จะไม่ใช้แนวทางการให้ค่าวิชาชีพหรือค่าตอบแทนพิเศษ แต่จะใช้วิธีการปรับโครงสร้างอัตราเงินเดือนข้าราชการทั้งระบบแทน ซึ่งจะแก้ปัญหาได้ทั้งระบบ